JayJayThrowThrow/commonwealth-wiki-mix huggingface dataset:
SV Werder Bremen

Werder Bremen is 'n sportklub uit die stad Bremen in die deelstaat Hansestad Bremen in Duitsland, veral bekend vir sy sokkerafdeling. Behalwe sokker het die klub het ook afdelings vir onder meer atletiek, handbal, skaak, tafeltennis en gimnastiek.

Die klub is op 4 Februarie 1899 gestig as Fußballverein Werder von 1899 deur 'n groep 16-jarige skoolseuns. Dit was die eerste Duitse klub wat sy tuisveld omhein en toeskouers geld gevra het om na hulle wedstryde te kom kyk. In 1920 het die klub ook begin om ander sportsoorte aan te bied en is die naam verander na die huidige SV Werder Bremen. In 1922 het die klub die eerste in Duitsland geword om 'n professionele sokkerafrigter aan te stel.

Na die hervorming van die Duitse sokkerstruktuur deur die Nazi's in 1933 het die klub in die Gauliga Neder-Sakse meegeding en die liga gewen in 1934, 1936, 1937 en 1942. Bremen is egter elke slag vroeg uitgeskakel in die uitspeelwedstryde om die Duitse titel. Na die Tweede Wêreldoorlog is die klub deur die Geallieerdes ontbind, maar laat in 1945 weer herstig (saam met die lede van die mede-ontbinde TV Vorwärts Bremen en Freie Schwimmer 1910 Bremen) as TuS Werder 1945 Bremen. Die naam is kort hierna verander na SV Grün-Weiß 1899 Bremen. Die Amerikaanse besettingsmagte het die naam SV Werder verbied tot vroeg in 1946, toe die naam weer teruggeneem is.

Na die oorlog het die klub in die Oberliga Noord meegeding en is op grond van sy goeie vertonings toegelaat tot die Bundesliga in 1963. Die klub het sy eerste groot sukses in 1961 behaal toe die DFB-Pokal die eerste keer gewen is en die klub het die eerste keer in 1965 die Duitse kampioen geword. Die klub het in 1992 'n groot internasionale prestasie behaal toe die Europese Beker II gewen is.
Erelys

Duitse sokkerkampioen (4)
: 1964/65, 1987/88, 1992/93, 2003/04
DFB-Pokal (5)
: 1961, 1991, 1994, 1999, 2004, 2009
Europese beker II (1)
: 1992
UEFA Intertotobeker (1)
: 1998
Onlangse ligaposisionering

duimnael|250px|Werder-ondersteuners in die Weserstadion
Eksterne skakels

* Amptelike klubwerf
* The Abseits Guide to German Soccer


Kategorie:Bremen
Bremen
Bayer 04 Leverkusen

Bayer 04 Leverkusen is 'n Duitse sportklub uit die stad Leverkusen in die deelstaat Noordryn-Wesfale, waarvan veral die sokkerafdeling bekend is. Die klub het ook afdelings vir onder meer handbal, vlugbal en basketbal. Die klub se tuisveld, die Ulrich-Haberland-stadion, staan sedert 1999 as die BayArena bekend.

Die klub is op 1 Julie 1904 gestig as die Turn- und Sportverein Bayer 04 Leverkusen e. V., 'n sportklub vir die werknemers van die maatskappy Bayer AG (destyds nog bekend as Friedrich Bayer & Kie). Op 31 Mei 1907 is die sokkerafdeling gestig en op 8 Junie 1928 het die sokkerafdeling (saam met van die ander afdelings) onafhanklik geword as die Sportvereinigung Bayer 04 Leverkusen. Die gimnastiekafdeling het egter voortgegaan as TuS Bayer 04 Leverkusen. Die twee afdelings het eers weer in 1984 saamgesmelt en die huidige klub gevorm.

Die klub het die eerste keer in 1951 op die hoogste vlak meegeding toe die Oberliga Wes gehaal is. Met die stigting van die Bundesliga het die klub egter op die tweede vlak meegeding en die Bundesliga is eers in 1979 vir die eerste keer gehaal.

Leverkusen se eerste groot sukses is in 1988 behaal met die verowering van die UEFA-beker deur Espanyol in die eindstryd met strafskoppe te verslaan. Nog 'n hoogtepunt was die verowering van die DFB-Pokal in 1993. In die Bundesliga was die klub veral in die laaste jare redelik suksesvol gewees met vyf tweede plekke. In 2024 kon die klub sy belangrikste sukses behaal en vir die eerste keer die Bundesliga wen, waarmee hulle as Duitse sokkerkampioen gekroon is.
Erelys

Duitse sokkerkampioen (1)
: 2023/24

DFB-Pokal (1)
: 1993

UEFA-beker (1)
: 1988

UEFA kampioeneliga-finalis:
: 2002 (verloor met 1–2 teen Real Madrid)
Onlangse ligaposisionering
Eksterne skakels

* Amptelike klubwerf
* The Abseits Guide to German Soccer


Leverkusen
Kategorie:Leverkusen
Idi Amin

Idi Amin Dada Oumee (30 Mei 1928–16 Augustus 2003) was van 1971 tot 1979 die president van Uganda. Hy was bekend vir sy lagwekkende uitsprake, byvoorbeeld dat hy die Britse Ryk militêr verslaan het, maar sy nalatenskap is een van moord en doodslag, wat aan hom die bynaam "die slagter van Afrika" besorg het. Amnestie Internasionaal reken dat hy tot soveel as 500 000 mense in Uganda laat vermoor het.

Hy het homself die titel van "Sy Hoogheid, Lewenslange President, Veldmaarskalk Al Hadji Doktor Idi Amin, Heer oor al die Wesens op Aarde en Visse in die See en Oorwinnaar oor die Britse Ryk in Afrika in die Algemeen en spesifiek Uganda" toegeëien.
Beknopte biografie

duimnael|links|upright|Karikatuur van Idi Amin deur Edmund S. Valtman
Amin is op 30 Mei 1928 gebore. In 1946 sluit hy as 'n assistent kok by die Britse Koloniale Weermag aan. Van 1951 tot 1960 was hy die swaargewig-bokskampioen van Uganda en Brits-Oos-Afrika. Hy is uiteindelik tot die rang van generaal-majoor in die postkoloniale Ugandese weermag bevorder.

Tydens 'n buitelandse reis van pres. Milton Obote gryp generaal Amin op 25 Januarie 1971 die mag in die hoofstad Kampala, waarna hy 'n diktatoriale regime oor die land vestig. Die militêre leiers wat nie sy staatsgreep gesteun het nie is om die lewe gebring.

In 1972 het hy 80 000 mense van Indiese afkoms uit die land gesit. Hy het geglo dat hulle die plaaslike bevolking se werk steel. Talle het na Brittanje uitgewyk. Hy was bekend vir sy wrede en gewelddadige optrede teen enigiemand wat hom teengestaan het.

Namate Amin se heerskappy tot in die laat sewentigerjare aangegaan het, was daar toenemende onrus teen sy vervolging van sekere etniese groepe en politieke anderdenkendes, tesame met die baie swak internasionale posisie van Uganda weens Amin se steun vir die terroriste-kapers wat uitgeloop het op Operasie Entebbe. Operasie Entebbe is 'n weermagsmaneuver wat deur die Israeli-weermag in Julie 1976 uitgevoer is om 103 gekaapte vliegtuigpassasiers in Uganda van hul kapers te bevry.

Hy het daarna probeer om die Kagera-streek van Tanzanië in 1978 te annekseer. President van Tanzanië, Julius Nyerere, het sy magte opdrag gegee om Uganda binne te val en Amin is op 11 April 1979 gedwing om uit Uganda te vlug nadat Kampala ingeneem is. Tanzanië is deur Ugandese opposisiegroepe gesteun en Amin se bewind is beëindig. Hy het eers na Libië gevlug en later in ballingskap in Saoedi-Arabië gebly. Hy is op 16 Augustus 2003 in Saoedi-Arabië aan nierversaking oorlede.
Sien ook

* Rise and Fall of Idi Amin
Verwysings

Kategorie:Presidente van Uganda
Kategorie:Ugandese militariste
Kategorie:Diktators
Kategorie:Maarskalke
Kategorie:Geboortes in 1925
Kategorie:Sterftes in 2003
Amnestie Internasionaal

duimnael|Posseël van die Faroëreilande om Amnestie Internasionaal se 25ste bestaansjaar te gedenk.

Amnestie Internasionaal (meer bekend as Amnesty of AI) is 'n internasionale organisasie wat help om menseregte te beskerm, veral die reg om persoonlike oortuigings sonder vrees vir vervolging uit te leef. Dit is 'n nie-regeringsorganisasie (NRO) wat gegroei het tot 'n wêreldwye beweging vir die monitering van en aktivisme teen oortredings van internasionaalaanvaarde menseregtestandaarde. AI is in 1961 in die Verenigde Koninkryk gestig en AI-aktiviste vergelyk menseregtevergrype in alle lande teen internasionaalaanvaarbare standaarde. AI probeer daarna druk op regerings uit te oefen om te voldoen aan hierdie standaarde. Dit word gedoen deur openbare mening te mobiliseer wat daarna oorspoel tot druk op regerings en organisasies. AI was sedert sy stigting verantwoordelik dat menseregtestandaarde in baie lande wêreldwyd ingrypend verander het. Amnestie Internasionaal het in 1977 die Nobelprys vir Vrede ontvang.
Verwysings
Eksterne skakels

*
* Amptelike webwerf


Kategorie:Internasionale organisasies
Kategorie:Wenners van die Nobelprys vir Vrede
Gentoo Linux

Gentoo Linux is 'n Linux-verspreiding wat ontwerp is om vinnig te wees, maklik om in stand te hou, en om geoptimiseer te wees vir die gebruiker se rekenaar. Meeste, indien nie alle, programme word gebou vanaf die bronkode, in teenstelling met meeste ander verspreidings wat slegs vooraf-geboude pakkette beskikbaar stel. Sekere groter sagtewarepakkette, soos LibreOffice en Mozilla Firefox word egter ook beskikbaar gemaak as vooraf-geboude weergawes vir sekere argitekture, as gevolg van die lang tyd wat dit neem vir hierdie pakkette om vertaal te word. Om sagteware te installeer word die Portage-stelsel gebruik, wat spesifiek vir Gentoo ontwerp is.


Kategorie:Bedryfstelsels
Kategorie:Linux verspreidings
Ruby on Rails

Ruby on Rails is 'n raamwerk, geskryf in die Ruby-programmeertaal, met die doel om die skryf van webtoepassings te vergemaklik en te versnel. Dit bestaan uit vyf hoofmodules wat elk 'n ander aspek van 'n tipiese webtoepassing implementeer: Active Record, Action Pack, Active Support, Action Mailer, en Action Web Service. Die nuutste weergawe van Rails is 1.2.2, wat op 6 Februarie 2007 vrygestel is.
Active Record

Active Record laat die ontwikkelaar toe om die tabelle en rekords met min moeite in 'n databasis te modelleer. Dit rus op die beginsel van "konvensie, nie konfigurasie nie", wat bloot beteken dat in plaas daarvan dat die ontwikkelaar moet spesifiseer hoe die databasis uitleg lyk, word tabelle en kolomme net op 'n spesifieke wyse benoem, sodat Active Record self die uitleg kan bepaal deur die databasis se struktuur te ondersoek.
Verwysings
Eksterne skakels

* Full Ruby on Rails Tutorial


Kategorie:Sagtewareontwikkeling
Kategorie:Vrye sagteware
FC Energie Cottbus

regs|duimnael|Stadion der Freundschaft

FC Energie Cottbus is 'n sokkerklub uit Cottbus in die deelstaat Brandenburg in Duitsland. Die klub is een van die baie min voormalige Oos-Duitse klubs wat sy beste prestasies behaal ná die hereniging van Wes- en Oos-Duitsland.

Die klub se "stamvader" is FV Grube Marga wat op 19 Januarie 1919 gestig is. In 1924 is die klub herdoop as SV Sturm Grube Marga. Tussen 1941 en 1943 het die klub op die hoogste vlak in die Gauliga Berlyn-Brandenburg meegeding.

Na die ontbinding van die klub deur die Geallieerdes is 'n opvolgerklub, SG Marga, in 1946 gestig. In 1948 is die klub herdoop na BSG Franz Mehring Marga en in 1950 na BSG Aktivist Brieske-Ost. In Oktober 1954 is die eerstespan deur die Oos-Duitse sokkeradministrasie oorgeplaas na die nuwe klub SC Aktivist Brieske-Senftenberg. In 1963 het die sokkeradminisasie weer besluit om die spelers oor te plaas, hierdie keer na SC Energie Cottbus. Die sokkerafdeling van die klub het op 31 Januarie 1966 onafhanklik geword as BSG von Bodo Krautz, maar die klub is kort daarna herdoop na BSG Energie Cottbus.

Voor die Duitse hereniging het Energie in die DDR-Oberliga gespeel. Na die hereniging het die klub die huidige naam aangeneem en is dit in die Regionalliga ingedeel. In 1997 promoveer Energie na die Bundesliga 2. Verder haal Energie in dieselfde jaar verrassend die eindstryd van die Duitse beker (DFB-Pokal). In 2000 het Energie vriend en vyand verras deur promosie na die Bundesliga te kry en het daar bly meeding tot die heelwat later as verwagte relegasie in 2003.

In die 2006/2007-seisoen het Energie weer, teen alle verwagtings in, na die Bundesliga teruggekeer.
Onlangse ligaposisionering
Eksterne skakels

* Amptelike klubwerf
* The Abseits Guide to German Soccer


Cottbus
Braam en die engel

Braam en die engel is 'n kinderverhaal deur Marietjie de Jongh. Dit is vir die eerste keer in 1991 uitgegee deur Tafelberg Uitgewers (Kaapstad). Die verhaal bied 'n satiriese blik op die ellendes van die moderne wêreld, wat metafories in die verhaal voorgestel word.
Verhaal

Hnnerik is 'n pasaangestelde streeksengel wat op 'n missie gestuur is: hy moet keer dat die inwoners van Wale "van ellende vergaan". In Wale ontmoet hy Braam en saam vertrek die twee op 'n reis wat hulle deur talle dorpe met verskillende uitdagings en ellendes sal neem.
Kommersiële sukses

"Braam en die engel" was nie baie suksesvol nie: volgens die uitgewer, Louise Steyn, het dit "soos 'n klip gesink". Haar mening is dat die boek te goed was vir Afrikaanse lesers.
Toekennings

"Braam en die engel" het die Alba Bouwerprys vir Kinderliteratuur in 1992 gewen - dit het die eersteplek gedeel met Droomwa deur Barrie Hough. Dié toekenning word deur die Suid-Afrikaanse Akademie vir Wetenskap en Kuns gemaak en word elke derde jaar toegeken. Die verhaal het ook 'n "eervolle vermelding" tydens die C.P. Hoogenhout-prys in 1992 gekry ("Droomwa" het die toekenning gewen).
Vertalings

"Braam en die engel" is in 1995 in Engels uitgegee as Brahm and the Angel, ook deur Tafelberg Uitgewers. Die vertaling is deur Michiel Heyns behartig.
Verwerkings

Die verhaal is oor 'n tydperk van ses jaar deur Barbara Poggemiller na 'n toneelstuk verwerk. Brahm and the Angel is in 2005 in die D.B. Clarke teater in Montreal, Kanada opgevoer - Poggemiller het ook as regisseur waargeneem. Die toneelstuk het in dieselfde jaar ook die MECCA (Montreal English Critics Circle Award) se "spesiale beoordelaarstoekenning" (Special Jury Award) gewen - die kategorie is geskep vir toneelstukke wat nie in enige ander kategorie pas nie.
Verwysings

Kategorie:Kinderverhale
Alemannia Aken

Alemannia Aken is die grootste sokkerklub van die Duitse stad Aken.

Die klub is op 16 Desember 1900 gestig met die naam FC Alemannia Aachen. Die Eerste Wêreldoorlog verwoes die klub deurdat dit van 200 lede na 37 krimp. In 1919 smelt die klub met Aachener Turnverein 1847 saam om so TSV Alemannia 1900 te vorm. Die nuwe vennoot was egter veral geïnteresseerd in gimnastiek en die klub het weer verdeel in 1924.

Aken lê naby die Belgiese en Nederlandse grens waardeur die klub aanvanklik gereeld teen spanne uit België en Nederland gespeel het. Die eerste amptelike wedstryd was teen Dolhain FC. Die klub het sy eerste streekstitel in 1907 gewen.

In die vroeë jare 30 het die klub die laaste 4 van die eindronde om die Duitse titel gehaal. In 1933 is die kompetisie tydens die Derde Ryk omgevorm tot die Gauliga met 16 eerste streeksligas. Alemannia het in die Gauliga Middel-Ryn meegeding en die titel in 1938 gewen.

Na die Tweede Wêreldoorlog speel die klub in die Oberliga Wes en haal in 1953 die eindstryd van die Duitse beker, maar verloor teen SC Rooiwit Essen.

Na die oprigting van die Bundesliga in 1963 word die klub in die Regionalliga (2de klas) ingedeel. Twee jaar later bereik hy weer die eindstryd van die Duitse beker maar verloor ook hierdie slag, teen BV Borussia Dortmund. In 1967 promoveer die klub na die Bundesliga en eindig die volgende seisoen 2de. Die daaropvolgende seisoen was egter 'n ramp en die klub is gerelegeer.

'n Hoogtepunt in die klub se geskiedenis was die deelname aan die Europese UEFA-bekerkompetisie in die 2004/2005-seisoen. Alemannia Aachen het die Duitse bekerfinaal teen SV Werder Bremen in 2004 met 2:3 verloor. Deurdat Werder Bremen die Duitse ligakampioen geword het en dus aan die Europese Bekerkompetisie moes deelneem, kon Alemannia Aachen aan die UEFA-beker deelneem.

Op 16 April 2006 verkry die span die eerste keer sedert die 1969/70-seisoen promosie na die Bundesliga.
Onlangse ligaposisionering
Eksterne skakels

* Amptelike klubwerf
* The Abseits Guide to German Soccer


Aken
Kategorie:Aken
VfL Bochum

duimnael|rewirpowerstadion, Bochum

VfL Bochum is 'n Duitse sportklub uit die Wesfaalse stad Bochum wat veral bekend is om sy sokkerafdeling. Naas sokker het VfL Bochum die volgende afdelings: pluimbal, basketbal, skerm, hokkie, atletiek, handbal, swem, dans, tennis, tafeltennis, gimnastiek en vlugbal.
Geskiedenis

Oprigting tot Tweede Wêreldoorlog

Die atletiekklub Bochumer TV is in 1848 gestig. Die eer vir die eerste sokkerklub in Bochum gaan egter aan Fußballklub 06 wat later bekend word as SV Germania 06 Bochum. In 1908 word SuS Bochum gestig wat in 1919 met Bochumer TV saamsmelt om TuS Bochum 1848 te vorm.

TuS Bochum het slegs een seisoen in die Gauliga Wesfale gespeel, terwyl Germania van 1933 tot 1938 in die Gauliga gespeel het. Die Nazi's het egter aangedring dat TuS en Germania saamsmelt om sodoende VfL Bochum te vorm.
Naoorlogse geskiedenis en die Bundesliga

Teen 1949 het die klub op die hoogste vlak meegeding in die Oberliga Wes. Die klub het daarna tussen die 1ste en 2de klasse gespring.

Met die oprigting van die Bundesliga in 1963 het die klub op die derde vlak van die Duitse sokkerstruktuur gespeel. In 1968 verloor die klub in die Duitse bekereindstryd teen 1. FC Keulen en 3 jaar later promoveer die klub vir die eerste keer na die Bundesliga.

In 1988 verloor die klub weereens die Duitse bekereindstryd, hierdie keer teen Eintracht Frankfurt.

'n Hoogtepunt in die klubgeskiedenis was die deelname aan die UEFA-bekerkompetisie in 2004.
Onlangse ligaposisionering
Eksterne skakels

*Amptelike klubwerf
*The Abseits Guide to German Soccer


Kategorie:Bochum
Bochum
FSV Mainz 05

1. FSV Mainz 05 is 'n sokkerklub uit Mainz, Duitsland. Vir die grootste deel van sy geskiedenis is die klub oorskadu deur die nabygeleë 1 FC Kaiserslautern, maar tans speel Mainz in die Bundesliga, terwyl Kaiserslautern in die Bundesliga 2 is.

Die klub is gestig in 1905 en het selde 'n belangrike rol in Duitse sokker gespeel. Mainz 05 het wel in 1921 gekwalifiseer vir die uitspeelwedstryde om die Duitse Kampioenskap, maar is in die eerste ronde uitgeskakel.

In 1990 promoveer die klub vir die derde keer in sy geskiedenis na die Bundesliga 2 en bly vir die volgende 14 seisoene 'n lid van hierdie liga.

In 2004, na 'n drietal bykans geslaagde pogings in 1997, 2002 en 2003, bereik die klub uiteindelik die Bundesliga, Duitsland se hoogste klas. Teen alle verwagtinge in is Mainz 05 na drie seisoene nog nie weer gerelegeer nie
Onlangse ligaposisionering
Eksterne skakels

*Amptelike klubwerf
*The Abseits Guide to German Soccer


Mainz
Kategorie:Mainz
VfB Stuttgart

300px|duimnael|regs|Mercedes-Benz Arena Stuttgart

VfB Stuttgart is 'n sportklub in Stuttgart, die hoofstad van die deelstaat Baden-Württemberg in Duitsland, veral bekend vir sy sokkerafdeling. Behalwe sokker, het die klub ook onder andere afdelings vir atletiek, vuisbal, hokkie, tafeltennis en sokker-skeidsregters.

Die klub se voorganger is Stuttgart FV 93, wat op 9 September 1893 gestig is as 'n rugbyklub. Die sokkerafdeling is eers in 1908 op die been gebring. In 1909 het die rugby-afdeling die eindstryd om die nasionale titel gehaal, maar met 3-6 teen FSV 1897 Hannover verloor. Op 2 April 1912 het die klub met Kronen-Club Cannstatt saamgesmelt en is die naam verander na die huidige. Laasgenoemde klub is in 1890 gestig en was ook aanvanklik 'n rugbyklub.

In 1933 is Duitse sokker geherorganiseer onder impuls van die Derde Ryk en Stuttgart is ingedeel in die Gauliga Württemberg. Die klub was baie suksesvol in die liga en het die liga in 1935, 1937, 1938 en 1943 gewen voordat die Gauliga-stelsel halfpad deur die 1944–1945 seisoen as gevolg van die Tweede Wêreldoorlog gestaak is. Die klub was egter relatief onsuksesvol by die uitspeelwedstryde om die nasionale titel.

Na die oorlog is die klub in die Oberliga Suid ingedeel. Gedurende hierdie tydperk het die klub die eerste keer vir Stuttgarter Kickers as die topklub in Stuttgart verbygesteek en ook op nasionale vlak is daar in die 1950's groot sukses behaal: Die nasionale titel is die eerste keer in 1950, asook in 1952 gewen. Die DFB-Pokal is ook in 1954 en 1958 ingepalm.

Op internasionale vlak was die klub se grootste suksesse twee UEFA Intertoto-beker-titels (2000 en 2002), asook toe die UEFA-beker- (1989) en Europese beker II (1998) eindwedstryde gehaal is.

Die klub speel sy tuiswedstryde in die Mercedes-Benz Arena, gebou in 1913.
Erelys

Duitse sokkerkampioen
: 1949/50, 1951/52, 1983/84, 1991/92, 2006/07
DFB-Pokal
: 1954, 1958, 1997, 2025
UEFA Intertoto-beker
: 2000, 2002

UEFA-beker eindstryd
: 1989
Europese beker II eindstryd
: 1998
Onlangse ligaplasings
Verwysings
Eksterne skakels

* Amptelike klubwerf
* The Abseits Guide to German Soccer


Stuttgart
Kategorie:Stuttgart
Hertha BSC

330px|duimnael|regs|Olimpiese stadion, Berlyn

Hertha BSC is 'n sportklub uit Berlyn, die hoofstad van Duitsland, veral bekend vir sy sokkerafdeling. Behalwe sokker, het die klub ook onder meer afdelings vir tafeltennis, boks, yshokkie en strandvlugbal.

Die klub het op 25 Julie 1892 ontstaan toe die broers Fritz en Max Lindner (16 en 17 jaar oud) 'n sokkerklub gestig het genaamd BFC Hertha 92. Die naam ‘Hertha’ kom van 'n stoomboot af. Die boot het blou en wit strepe gehad en dit het ook die klubkleure geword.

Weens finansiële probleme het die klub in 1920 met Berliner Sport-Club saamgesmelt as Hertha Berliner Sport Club. Van 1926 tot 1931 het Hertha BSC ses keer die eindstryd van die ‘Deutsche Meisterschaft’ bereik en 2 keer die Duitse kampioenspan geword. Die samesmelting het egter weer geskei in 1930 en die twee klubs het weer hulle eie gang gegaan. In 1933 is die Duitse sokkerstruktuur deur die Nazis hervorm en Hertha is in die Gauliga Berlyn-Brandenburg ingedeel. Hertha het die liga in 1935, 1937 en 1944 gewen, maar is elke slag vroeg uitgeskakel in die uitspeelwedstryde om die nasionale titel.

Na die Tweede Wêreldoorlog is die klub deur die Geallieerdes ontbind, maar teen die einde van 1945 is die klub herstig as SG Gesundbrunnen en in die Oberliga Berlyn (groep C) ingedeel. Teen 1949 het die klub die naam Hertha BSC Berlyn teruggeneem. Spanning tussen die Westerse- en die Russiese besettingsmagte in Berlyn en die gepaardgaande ontwikkeling van die Koue Oorlog het tot chaotiese toestande vir sokker in Berlyn gelei. In die 1949/50-seisoen is Hertha verbied om teen Oos-Duitse klubs te speel nadat verskeie spelers en die afrigter van SG Friedrichstadt by die klub aangesluit het nadat hulle na Wes-Berlyn gevlug het. Klubs in Oos-Berlyn is gedwing om uit die Oberliga Berlyn te onttrek en by die Oos-Duitse kompetisies in te skakel vanaf die 1950/51-seisoen. Gedurende die 1950's het Tennis Borussia Berlyn die vernaamste teenstander van Hertha geword en 'n voorstel in 1958 vir die twee klubs om saam te smelt was onsuksesvol.

As kampioen van Berlyn het Hertha gekwalifiseer om deel te neem aan die nuutgestigte Bundesliga in 1963. Met die bou van die Berlynse Muur het Hertha BSC deur 'n moeilike tyd gegaan: die klub was naamlik betrokke by die omkoop van spelers en hulle is as gevolg hiervan uit die Bundesliga gerelegeer.

Hertha se amateurspan het in 1993 'n baie groot prestasie behaal toe hulle die eindstryd van die DFB-Pokal gehaal het en op die ou end net-net met 0-1 teen Bayer 04 Leverkusen verloor het. Sedert 1997 speel die klub onafgebroke in die Bundesliga.
Erelys

Duitse sokkerkampioen
: 1929/30, 1930/31

Liga-Pokal
: 2001, 2002
Onlangse ligaposisionering
Eksterne skakels

*Amptelike klubwerf
*The Abseits Guide to German Soccer


Berlyn
Kategorie:Sport in Berlyn
BV Borussia Dortmund

duimnael|regs|300px|Signal Iduna Park, Dortmund

Borussia Dortmund is 'n sportklub in Dortmund in die deelstaat Noord-Rynland-Wesfale in Duitsland, veral bekend vir sy sokkerafdeling. Die klub het ook 'n handbal- en 'n tafeltennisafdeling.

Borussia is in 1909 gestig en na die nabygeleë Borussiabrouery vernoem. Die span het nie in sy vroeë jare onmiddellik sukses behaal nie en het eers die Gauliga Wesfale in 1935 gehaal. Na die Tweede Wêreldoorlog het die klub in die Oberliga Wes groter sukses begin behaal en in 1956 die eerste keer die Duitse kampioen geword. In 1963 was Borussia Dortmund die laaste Duitse kampioen voor die invoer van die Bundesliga.

Die klubkleure is geel-swart. Die klub se aartsvyand is FC Schalke 04, uit die nabygeleë Gelsenkirchen (hierdie derby staan bekend as die Revierderby). Die Suid-Afrikaner Steven Pienaar is 'n bekende oud-speler van die klub.

Die klub speel sedert 1974 in die grootste stadion van die Bundesliga, Signal Iduna Park (voorheen bekend as die Westfalenstadion). Voor 1974 was die klub se tuisveld die legendariese Rote Erde.
Erelys

Duitse sokkerkampioen
: 1955/56, 1956/57, 1962/63, 1994/95, 1995/96, 2001/02, 2010/11, 2011/12
DFB-Pokal
: 1965, 1989, 2012
UEFA Kampioeneliga
: 1997
Interkontinentale beker
: 1997
Onlangse ligaposisionering
Eksterne skakels

* Amptelike klubwerf
* The Abseits Guide to German Soccer


Dortmund
Kategorie:Dortmund